b"\n_START_ARTICLE_\nCastell de Fuensalda\xc3\xb1a\n_START_SECTION_\nHist\xc3\xb2ria\n_START_PARAGRAPH_\nVa ser constru\xc3\xaft al segle XV per la fam\xc3\xadlia Vivero com a resid\xc3\xa8ncia senyorial. Es va iniciar el 1451, per enc\xc3\xa0rrec del Sr Alonso P\xc3\xa9rez de Vivero, Comptador Major del Rei Joan II, i va ser concl\xc3\xb2s pel seu successor Juan de Vivero, segon Comte de Fuensalda\xc3\xb1a i protector del matrimoni secret dels Reis Cat\xc3\xb2lics, celebrat al seu Palau de Valladolid.\n_START_SECTION_\nDescripci\xc3\xb3 i caracter\xc3\xadstiques\n_START_PARAGRAPH_\nLa seva fesomia \xc3\xa9s la t\xc3\xadpica d'un castell senyorial, amb torre de l'homenatge, de 34 m d'al\xc3\xa7ada i de secci\xc3\xb3 rectangular, i un senzill recinte quadrat amb cubs a les cantonades. Al pati d'armes s'hi ha constru\xc3\xaft l'hemicicle de les Corts de Castella i Lle\xc3\xb3. A la torre s'hi accedia per un pont llevad\xc3\xads. T\xc3\xa9 tres pisos interiors i un soterrani comunicats per una escala de cargol de planta quadrada que arriba fins a una terrassa emmerletada i amb quatre garites a les cantonades que es prolonguen fins a terra en quatre fines torretes. Cada pis consta d'una \xc3\xa0mplia estan\xc3\xa7a abovedada, prove\xc3\xafda de finestres amb reixes.\n_START_SECTION_\nEstat de conservaci\xc3\xb3\n_START_PARAGRAPH_\nEl 1983 el castell va ser restaurat per la Diputaci\xc3\xb3 Provincial de Valladolid per convertir-lo en parador tur\xc3\xadstic, un \xc3\xbas que no va arribar a tenir, en ser cedit per a la seu de les Corts de Castella i Lle\xc3\xb3, pr\xc3\xa8via transformaci\xc3\xb3 i adaptaci\xc3\xb3 del seu interior a les necessitats dels seus nous ocupants.\n_START_SECTION_\nPropietat i \xc3\xbas\n_START_PARAGRAPH_\n\xc3\x89s propietat de la Diputaci\xc3\xb3 Provincial de Valladolid, per\xc3\xb2 va ser cedit a la Junta de Castella i Lle\xc3\xb3, que l'utilitz\xc3\xa0 com a seu de les Corts de Castella i Lle\xc3\xb3 fins que foren traslladades a la nova seu de Valladolid el juny de 2007, al comen\xc3\xa7ament de la VII legislatura auton\xc3\xb2mica._NEWLINE_El castell, durant gaireb\xc3\xa9 un quart de segle, ha contingut per tant les depend\xc3\xa8ncies del Parlament de Castella i Lle\xc3\xb3, tant l'hemicicle com les oficines dels grups parlamentaris, aix\xc3\xad com la biblioteca, les sales de comissions i els diferents serveis administratius. L'\xc3\xbaltima sessi\xc3\xb3 plen\xc3\xa0ria que es va celebrar al Castell de Fuensalda\xc3\xb1a va tenir lloc els dies 13 i 14 de mar\xc3\xa7 de 2007, tancant la VI Legislatura. La sessi\xc3\xb3 constitutiva de la VII Legislatura, que va tenir lloc el 19 de juny de 2007, ja es va celebrar a la nova seu de les Corts de Castella i Lle\xc3\xb3.\n_START_SECTION_\nProtecci\xc3\xb3\n_START_PARAGRAPH_\nAquest edifici es troba sota la protecci\xc3\xb3 de la Declaraci\xc3\xb3 gen\xc3\xa8rica del Decret de 22 d'abril de 1949, i la Llei 16/1985 sobre el patrimoni hist\xc3\xb2ric espanyol. \xc3\x89s visitable en grups. L'acc\xc3\xa9s \xc3\xa9s lliure, per\xc3\xb2 l'interior \xc3\xa9s restringit i cal fer sol\xc2\xb7licitud pr\xc3\xa8via a l'Ajuntament per visitar-lo."